हमारे ‘हृदय-सम्राट’ प्रधानमंत्री नरेंद्र भाई मोदी ने इस महान देश का कामकाज संभालने के कुछ ही महीनों बाद परदेस जा कर दुनिया को सगर्व बताया कि मेरे आने से पहले भारत के लोग अपने को कोसा करते थे कि किस देश में पैदा हो गए? नरेंद्र भाई के अवतरण के चार साल बाद आज भारत के लोग किसे कोसें? दुनिया में मानव विकास सूचकांक में भारत पहले से नीचे आ गया। समाचार माध्यमों की स्वतंत्रता के सूचकांक में बुरी तरह नीचे लुढ़क गया। कारोबार करने की सहूलियत वाले देशों के क्रम में भी नीचे खिसक गया। विदेशी पूंजी निवेश के सूचकांक में भी कई पायदान नीचे पहुंच गया। आम जन-जीवन में प्रसन्नता का सूचकांक भी खाई में गिर गया। अनवरत विकास, आर्थिक स्वतंत्रता और शांति-व्यवस्था के तमाम सूचकांकों में भी भारत आज दुनिया में पहले से पिछड़ गया है।